Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2002/C 120/05)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: EL-04/00-5

1. Medlemsstatens ansvarlige myndighed Navn: Direktoratet for produktion og udnyttelse af markafgrøder

Adresse: Menandrou 22, GR-10552 Athens

Tlf. (30-10) 212 51 19 og (30-10) 212 51 21

Fax (30-10) 524 51 95.

2. Ansøgende sammenslutning 2.1. Navn: Agrotiki Kastorias SA (firmanavn: Agroka SA)

2.2. Address: Lakkomata, Orestida, præfekturet Kastoria.

2.3. Sammensætning: producent/forarbejdningsvirksomhed (x) andet ( ).

Sammenslutningen (registreringsnummer for vedtægter: 65/7.4.1997) har 212 bønnedyrkende medlemmer i præfekturet Kastoria, der er etableret i alle dyrkningsområder og råder over 65 % af aktierne efter værdi. De resterende 35 % ejes af den tidligere kommune Lakkomata, der nu er indlemmet i kommunen Orestida. Selskabet er oprettet efter artikel 2 i præsidentens dekret nr. 410/95 (lovtidende nr. 321).

3. Produktets art: kategori 1.6.

4. Varespecifikation (sammenfatning af betingelserne i artikel 4, stk. 2)

4.1. Navn: Fasolia Gigantes - Elefantes Kastorias (kæmpe-/elefantbønner fra Kastoria).

4.2. Beskrivelse: Bønner er en enårig klatreplante med lang og tynd stængel og sammensatte blade. Planten bliver over to meter høj.

Bønner tilhører familien Papilionaceae (bælgplanter). Slægten Phaseolus omfatter 250 arter. De sorter, der dyrkes i præfekturet Kastoria, tilhører arten Phaseolus Coccineus eller Multiflorus.

- Rodnettet består af kødfulde knolde, hvor den kvælstofbindende bakterie Bacterium Radicola lever i et symbiotisk forhold, så der fra luften kan optages op til 4 kg pr. stremme (en stremme = 10 ar).

- Stænglen er tynd, smidig og cylinderformet og snor sig uafbrudt fra venstre til højre omkring en pind.

- Bladene er sammensatte og består af tre småblade.

- Blomsten består af et fembladet bæger, en fembladet hvid krone, ti støvdragere og en pistil. De danner store hjørnestillede klynger, der åbner sig gradvis fra bunden mod toppen af planten.

- Kæmpe-/elefantbønner er krydsbestøvede planter.

- Frugten er en hvid nyreformet bælg. Den spises ovnbagt eller stuvet sammen med andre vegetabilske produkter (olie, løg, tomater, selleri, gulerødder), der fuldender rettens "Middelhavskarakter".

Bønnernes næringsværdi er meget stor, da de er righoldige på proteiner, stivelse, jern og andre stoffer, og de har et meget lavt fedtindhold.

De særlige græske bestemmelser findes i den fælles bekendtgørelse nr. 37227, vedtaget af landbrugsministeriet og handelsministeriet den 25. september 1987 (lovtidende nr. 541 af 9.10.1987, serie II), hvori følgende fastsættes:

1) For elefantbønner: 1000 bønner skal veje mindst 1800 g, eller 90 % af bønnerne skal tilbageholdes af en sigte med 13 mm runde huller.

2) For kæmpebønner: 1000 bønner skal veje mellem 1200 og 1800 g, eller 90 % af bønnerne skal kunne passere gennem en sigte med 13 mm runde huller og skal tilbageholdes af en sigte med 12 mm runde huller.

3) For emballerede tørrede bønner gælder følgende tolerancer:

a) 2 % brudbønner, der udgør mindre end halvdelen af en hel bønne

b) 0,5% skrumpede og misfarvede bønner

c) 0,05 % urenheder, herunder 0,02 % jord.

4.3. Geografisk område: Bønnerne dyrkes i præfekturet Kastoria langs floden Aliakmon og dens bifloder og på sammenlagte arealer, som kan kunstvandes med de store mængder vand, der er nødvendige for denne afgrøde. Mindre dyrkningsarealer findes også omkring søen Orestiada (Kastoria).

Kæmpe-/elefantbønnerne fra Kastoria dyrkes i dag i det geografiske område på omkring 9000 stremmes (= 900 ha). Arealerne ligger i en højde af mellem 630 og 900 m. Bønnerne dyrkes i jorder, der stammer fra smeltevandsaflejringer, er lette, godt drænede og i de fleste tilfælde let sure.

Klimaet er kontinentalt med kølige somre på grund af højden og de nærliggende vandmasser i søen Orestiada (Kastoria) og floden Aliakmon. Søens nærhed bidrager ikke blot til den kølige sommer, men også til det milde forår. Den gennemsnitlige årlige nedbørsmængde på ca. 600 mm kompletterer de betingelser, der er nødvendige for at opfylde bønnernes vandbehov.

Dette "særlige" klima, som bidrager til, at der kan dyrkes et produkt af fremragende kvalitet, skyldes i vid udstrækning helt ekstraordinære forhold. Hele området udgør en udstrakt slette, der beskyttes af de høje Vitsi-bjergområder og bjergkæden Grammos, og hvor der kun er svage eller slet ingen vinde.

Dyrkningsområdet omfatter helt nøjagtigt følgende kommuner:

1) hele kommunen Ion Dragoumis

2) hele kommunen Makedna

3) hele kommunen Aghii Anarghyri

4) hele kommunen Korestia

5) hele kommunen Kastoria

6) hele kommunen Vitsi

7) hele kommunen Aliakmon

8) hele kommunen Aghia Triada

9) en del af kommunen Orestida (den tidligere kommune Argos Orestikon og de tidligere kommuner Ammoudara, Asprokklissia, Dialekto, Kastanofyto, Lakkomata, Melanthio og Spilea)

10) en del af kommunen Nestorio (den tidligere kommune Ptelea)

11) en del af kommunen Kastraki (den tidligere kommune Dendrokori).

De arealer, hvor der dyrkes kæmpe-/elefantbønner fra Kastoria, er sammenhængende.

4.4. Bevis for oprindelse: Bønner stammer fra det sydlige Mexico og Mellemamerika. Ved kulstofbestemmelser er det konstateret, at Phaseolus Coccineus og Multiflorus blev dyrket i Mexico omkring 2000 år f. Kr. Det anslås, at bønner blev indført til Europa i midten af det 16. århundrede, først til England og Spanien og siden til Grækenland i slutningen af samme århundrede. Bønner blev først dyrket på sletterne omkring bycentrene, men på grund af de fysiologiske kendetegn blev dyrkningen hurtigt flyttet til bjergområder. Et af disse områder er præfekturet Kastoria, der har vist sig at være et ideelt dyrkningsområde. En ideel jordbund, et ideelt klima og fremragende dyrkningsmetoder har fundet sammen, og der er udviklet sorter, som har erobret markederne. Produktet er blevet betegnet som den græske "nationalret" på grund af de græske forbrugeres ønsker og den plads, som bønnerne indtager i grækernes kost.

Dyrkningsarealerne i det afgrænsede geografiske område registreres og certificeres af:

a) ordningen med udligningsgodtgørelser

b) det integrerede kontrolsystem for landbrugsbedrifter

c) telemålingsprogrammet.

De nævnte europæiske programmer gennemføres af landbrugsdirektoratet.

Certificeringen og kontrollen af produktet varetages af de statslige myndigheder i overensstemmelse med gældende regler for produkter med oprindelsesbetegnelse og geografisk betegnelse.

Den nærmere undersøgelse af produktet udføres af de af staten udpegede instanser i form af kemiske analyser. De samme instanser kontrollerer også, at de obligatoriske oplysninger, der er fastsat i nationale og EF-bestemmelser (f.eks. varepartinummer, anvendelse af EF-logo osv.), er anført på etiketterne.

Hvad tørrede bønner dyrket i Grækenland angår, er det kun kæmpe-/elefantbønner, som opnår en vægt på over 1200 g pr. 1000 bønner.

4.5. Fremstillingsmetode 4.5.1. Høst: Kapslerne håndplukkes, og høsten starter i begyndelsen af september og varer op til tre måneder. Der kan høstes op til tre gange, da kapslerne modner gradvis fra bunden op til toppen af planten. Kapslerne udlægges derpå på tørrepladser, hvor de tørrer naturligt i solen, indtil man let kan fjerne bønnerne efter slag med smidige stokke.

4.5.2. Opbevaring: Når bønnerne er udtaget, udlægges de om nødvendigt i solen, indtil vandindholdet er faldet til det ønskede niveau, dvs. ca. 12 %. Derefter sorteres bønnerne i hånden, og urenheder og knækkede og beskadigede og sortsfremmede bønner fjernes. Bønnerne hældes på sække og opbevares i egnede lokaler på de rette hygiejniske vilkår, hvad der ikke volder problemer på grund af produktets holdbarhed.

4.5.3. Størrelsessortering, emballering og afsætning: På det nye sorterings- og emballeringsanlæg i Agrotiki Kastorias udføres sortering og emballering i ultramoderne maskiner og efter metoder, der sikrer, at der opnås et produkt af første kvalitet.

Bønnerne emballeres automatisk i polypropylenposer med 1/2 og 1 kg, som lægges i kasser, der rummer 10-20 kg.

Hele processen kontrolleres elektronisk, og der anvendes automatiske doseringsmaskiner.

Ved størrelsessorteringen fordeles bønnerne automatisk på tre størrelsesklasser som oplyst i ansøgningen om anerkendelse, efter kontrol af sortsægthed og rensning og desinfektion ved hjælp af blide metoder (fysisk separation, ECOGEN-systemet).

Produktet distribueres direkte til et netværk af fødevarebutikker i hele Grækenland i køretøjer, der tilhører Agrotiki Kastorias SA.

De umiddelbare mål er produktets kommercielle sikkerhed, beskyttelse af forbrugerne og erobring af udenlandske markeder, og de mål kan nås ved, at bønnerne anerkendes som et produkt med BGB.

4.6. Tilknytning: Jordbund og områdets klima er faktorer, som har en afgørende indvirkning på højkvalitetsproduktionen af kæmpe-/elefantbønner i Kastoria. Den let sure og veldrænede jordbund bidrager sammen med det "kontinentale Middelhavsklima" til, at der kan produceres bønner, som i 300 år har været en del af det daglige liv for områdets beboere.

Bønnerne dyrkes efter traditionelle metoder, der overleveres fra generation til generation. Det forhold, at der kan produceres bønner af ekstra fin kvalitet, er ikke blot et spørgsmål om midler, men udgør snarere resultatet af producenternes mangeårige praktiske erfaringer.

I det pågældende område er bønneavlen forbundet med økonomi, traditioner, skikke og fester:

- det årlige bønnemarked i Lakkomata

- den bønneret, der serveres for gæsterne til den fest, som afholdes på dødsdagen for den makedonske frihedskæmper Pavlos Melas, i den lokalitet, der bærer hans navn

- de bønnefester, der afholdes på forskellige steder på høsttidspunktet i forbindelse med lokale folklore- og kulturbegivenheder.

Disse begivenheder viser den historiske og sociale tilknytning, som består mellem beboere og produktet.

4.7. Kontrolstrukturer Navn: Præfekturforvaltningen i Kastoria,

Adresse: Landbrugsdirektoratet Administrationsbyen, GR-52100 Kastoria.

4.8. Mærkning: Emballager skal forsynes med oplysningen "Fasolia Gigantes-Elefantes Kastorias BGB" (kæmpe-/elefantbønner fra Kastoria BGB) og de oplysninger, der er fastsat i artikel 4, stk. 7, i præsidentens dekret nr. 81/93.

4.9. Nationale krav: De generelle bestemmelser i præsidentens dekret nr. 81/93 vedrørende fremstilling af produkter med BOB og BGB finder anvendelse.

EF-nr.: G/EL/00123/2000.04.05.

Dato for modtagelsen af den fuldstændige ansøgning: 14. december 2000.